Nokkurt uppnám varð á listasýningu í Miami í gær þegar einn sýningargripurinn var borðaður í listrænum gjörningi annars listamanns . Verkið sem um ræðir er eftir ítalska listamanninn Maurizio Cattelan og hefur verið selt á 120.000 bandaríkjadali , jafnvirði tæplega 15 milljóna króna . Verkið er þó bara banani sem límdur er við vegg með öflugu límbandi . Maður að nafni David Datuna , sem segist gjörningalistamaður , reif bananann af veggnum og át hann . „ Listrænn gjörningur ... svangur listamaður , “ sagði Datuna , er hann borðaði bananann . „ Takk fyrir , mjög gott , “ sagði hann sömuleiðis í myndbandi sem hann hefur birt af gjörningnum á instagramsíðu sinni . Þar sést að starfsmanni listasafnsins er ekki skemmt yfir uppátækinu og fjöldi fólks fylgist með . „ Ég elska listaverk Maurizos Cattelans og ég er virkilega hrifinn af þessu verki . Það er mjög bragðgott , “ skrifar Datuna á Instagram . Málið mun þó ekki hafa eftirmál fyrir Datuna . Hann skemmdi nefnilega ekki verkið , þrátt fyrir að hafa borðað það . „ Bananinn er hugmyndin , “ segir Lucien Terras , starfsmaður Galerie Perrotin , þar sem verkið er til sýnis , í samtali við dagblaðið Miami Herald . Virðið verksins er þannig ekki fólgið í bananum sjálfum . Honum er skipt reglulega út og var vara-banani límdur á vegginn um það bil fimmtán mínútum eftir að Datuna borðaði þann gamla . Peggy Lebouef , stjórnandi listasafnsins , segir að kæra verði ólíklega lögð fram á hendur Datuna fyrir uppátækið . Hann var hins vegar beðinn að yfirgefa svæðið . Ítalski listamaðurinn Maurizio Cattelan er sennilega best þekktur fyrir 18 karata gull-klósett , en það verk heitir America . Cattelan bauðst til þess að lána Donald Trump það skömmu eftir að hann tók við embætti forseta og vakti það mikla athygli . Klósettið , sem er fullkomlega brúklegt til klósettafhafna , er metið á yfir hálfan milljarð íslenskra króna , en því var reyndar stolið fyrr á þessu ári úr Blenheim-höll í Bretlandi þar sem það var til sýnis .